Lesen 17
Olsem Wanem Ol Wasman Raun i Save Helpim Mipela?
Ol Skripsa Grik i stori planti long Barnabas na aposel Pol. Dispela tupela man i mekim wok wasman raun, olsem ol i visitim ol kongrigesen. Bilong wanem ol i mekim olsem? Ol i tingim tru i stap bilong ol wanlotu bilong ol. Pol i tok, em i laik “go lukim ol brata” bilong painimaut ol i stap olsem wanem. Em i redi long raun inap planti handret kilomita bilong i go long ol na strongim ol. (Aposel 15:36) Ol wasman raun bilong mipela long nau i laik mekim wankain.
Ol i kam bilong strongim mipela. Wasman sekit i save visitim 20 kongrigesen samting, inap 2-pela taim long yia em i stap wantaim wan wan kongrigesen inap 1-pela wik. Wasman distrik i save raun long ol sekit, em i visitim ol kongrigesen na mekim wok siaman long ol kibung sekit i kamap 1-pela taim long yia. Mipela inap kisim bikpela helpim long save bilong ol dispela brata na meri bilong ol, sapos ol i marit. Ol i laik kisim save long ol yangpela na ol lapun, na ol i amamas long wok wantaim mipela long wok autim tok na go lukim ol Baibel stadi bilong mipela. Ol dispela wasman i mekim ol sepeding visit wantaim ol elda, na ol i save mekim ol gutpela tok long ol miting na ol kibung bilong strongim mipela.
Ol i tingim mipela olgeta wan wan. Ol dispela wasman raun i tingim tru i stap bilong kongrigesen long sait bilong bilip. Ol i bung wantaim ol elda na ol kongrigesen sevan bilong skelim wok bilong kongrigesen i kamap gutpela olsem wanem, na ol i givim sampela gutpela edvais long pasin bilong mekim wok bilong ol. Ol i helpim ol painia long mekim gut wok autim tok, na ol i amamas long kisim save long ol nupela man i kam long miting, na harim stori long olsem wanem ol i wok long kamap strong long tok i tru. Olgeta dispela brata i givim ol yet olsem ‘wanwok bilong mipela bilong helpim mipela.’ (2 Korin 8:23) Yumi mas bihainim pasin bilong ol long bilip na givim bel long wok bilong God.
Bilong wanem ol wasman raun i visitim ol kongrigesen?
Olsem wanem visit bilong ol inap helpim yu?
zsm_Latn tpi_Latn tpi_Latn tpi_Latn tpi_Latn tpi_Latn tpi_Latn